Video: Wend jou grimering só reg aanNicolene Birkenstock (Foto: Janie Monsieur/Maroela Media) In vandag se tyd is dit nie meer vreemd vir almal om soos modelle gegrimeer te wees nie. Met inligting byderhand, blog-inskrywing en hordes hoe‑om-te‑video’s op die internet beskikbaar behoort enigeen hul grimering soos ŉ professionele grimeerkunstenaar te kan aanwend, nie waar nie? Maar vir die van ons wat bietjie agterweë gebly het met die grimeerkuns, en wat jare lank maar steeds dieselfde stappe volg, het Maroela Media gaan aanklop by Nicolene Birkenstock, grimeerkunstenaar en eienaar van Nici B Bridal and Beauty, om te hoor wat die regte stappe is om jou gesig op te dollie. “Ek kry verskriklik baie navrae van vroue wat hul eie grimering wil doen vir byvoorbeeld hul troues, dan wil hulle altyd weet wat die beste onderlaag is om te gebruik. En my antwoord is altyd dieselfde: ‘Enige onderlaag’. Solank jy dit net reg aanwend,” het sy gesê. Birkenstock beveel aan dat jy begin deur ŉ serum en ŉ vogroom wat vir jou veltipe geskik is aan jou gesig te smeer. “Jy moet altyd rome en serums van dun na dig aanwend, dus die serum eerste. Die vogroom moet nie ŉ SPF-telling in hê nie. Die rede hiervoor is dat room met SPF in allerhande metale het wat reflekteer. So as jy ŉ foto neem, sal dit wit of blink reflekteer,” het sy gesê. Volgende moet jy ŉ basislaag (primer) kies wat vir jou veltipe werk. ŉ Basislaag help om jou vel gereed en glad te maak vir die grimering wat jy volgende gaan aanwend. “Dit gaan lê bo‑op die vogroom en serum werk daarmee saam, dit maak klein ongelykhede en lyntjies op jou vel gelyk,” het Birkenstock gesê. “Na jou basislaag kan jy met onderlaag begin, moet asseblief nooit jou onderlaag met jou vingers aanwend nie! Jy gebruik baie meer van die produk want soos jy dit aansit, haal jy dit ook met jou vingers af. Gebruik eerder ŉ borseltjie of ŉ sponsie wat jy natmaak met water.” Die sponsie word met water natgemaak sodat dit nie te veel van jou onderlaag absorbeer nie, maar eerder net dien as ŉ aanwendmiddel. Na die onderlaag is dit tyd om kontoere te maak, wat jou gesig se struktuur beklemtoon. “Daar is twee maniere om kontoere te trek. Eerstens kan jy poeier gebruik, wat meer subtiele kontoere maak. Anders kan jy ŉ verbloemer gebruik. Jy sal dan begin deur ligte verbloemer onder jou oë en onder die wangbene te gebruik. Daarop sit jy dan ŉ los deurskynende poeier om die verbloemer te set. “Die volgende stap vir kontoere trek, is die verbronser – dit wend jy aan die kante van jou neus, onder jou wangbene aan die hoekies van jou slape en al rondom jou gesig aan. Daarop doen jy pienk wange, en dan verligter (highlighter) op jou neus, bolip en bo jou wangbene,” het Birkenstock gesê. Wanneer jy met jou vel klaar is, begin jy met jou oë. Birkenstock het gesê baie mense verkies om hulle oë voor enige iets anders te doen ingeval van die oogskadu op hul wangbene beland, maar om spaarsamig met jou produkte te werk, is dit meer ekonomies om met jou vel te begin en die oë later te doen. “Begin met jou wenkbroue – vorm dit, kleur dit in en sit ŉ poeier op hulle. As jy eers jy wenkbroue gedoen het, het jy die perfekte idee van waar om met jou oogskadu te begin, want jou wenkbroue bepaal hoe breed en hoog jou oogskadu aangewend kan word,” het sy gesê. “Wanneer jy jou wenkbroue klaar gemaak het, kan jy jou oogskadu, maskara en lipstiffie aanwend. Rond dit dan af met ŉ setsproei wat sal voorkom dat jou grimering vinnig van jou vel afgaan,” het sy gesê. #sothishappened My #first #ever #makeuptutorial A #videoclip to just show you my #makeupprocess and #makeupproducts I use to #create my #looks…#bekind and leave some advice and tips in the comment section below! #thankyou#makeupvideo #makeup #makeupartist #foundation @revlonsa #powder @essence_cosmetics #bronzer @catrice.cosmetics #blush @essence_cosmetics #highlight @bhcosmetics @carlibel #pallet #browsonfleek #browgamestrong #browboss @benefitsouthafrica #eyeshadow @inglot_rsa and #krayolan #eyeliner @essence_cosmetics #mascara @essence_cosmetics #lashes @clicks_sa (combed out and ruffled with a brush) Posted by Nici B Bridal and Beauty on Monday, March 19, 2018